Dansul dragonilor
După finalizarea "Iureșului săbiilor" în 2000, Martin a început lucrul la "Dansul dragonilor", care se dorea a fi al patrulea volum și care relua povestea cinci ani mai târziu. Martin și-a dat seama că acest lucru implica folosirea excesivă a pasajelor în care se menționau evenimentele perioadei scurse. La Convenția Mondială de Science Fiction din Philadelphia, pe 1 septembrie 2001, Martin a anunțat că a renunțat la ce a scris mai bine de un an și a luat-o de la capăt cu o altă a patra carte, menită să umple golurile, intitulată "Festinul ciorilor". Lucrul la noua carte, pornit de la zero, s-a dovedit destul de dificil și a progresat lent, mai ales deoarece acțiunea romanului nu era în planurile inițiale ale autorului.